Title: A Vasgárda
Description: Egy nagyobb vállalkozás első köteteként Miskolczy Ambrus kötete a Vasgárda, más néven a Mihály Arkangyal Légió nevezetű román fasiszta mozgalom történetét ismerteti. Azon belül is elsősorban azt vizsgálja, hogy melyek a legionárius mozgalom kezdetei, miben rejlik eredetisége. Ezt a szerző úgy próbálja megragadni, hogy bemutatja a Vasgárda antiszemitizmusát, misztikáját, valláshoz való viszonyát, egyszóval: mitológiáját. A fennmaradt szakirodalomra, a legionárius sajtóra, emlékiratokra, a magyar sajtóra, továbbá a budapesti, bukaresti, nagyszebeni és kolozsvári levéltárak anyagaira támaszkodva az előzményektől - így például az Antiszemita Ligától - egészen 1937-ig tárgyalja a fejleményeket, valamint Codreanu tevékenységét (a tárgyalt időszak végét az a választás jelenti, amelyen 16 százalékot értek el, és ezzel az országgyűlés harmadik legerősebb pártjává váltak). A szerző a kezdetektől 1934-ig kronologikusan egy szálon halad, aztán párhuzamosan, bemutatva a mozgalom szervezeti kiépítését, majd a belső meghasonlással való leszámolást, a halálkultusz demonstrációs effektusait, végül az 1935-37-es ideológiai másodvirágzás elemzése következik. 1938-tól aztán megint kronologikusan egyetlen elbeszélésbe egyesül az államhatalom és a Vasgárda konfliktusainak és együttműködésének története. Az igen alapos kötet jegyzetekkel zárul.
Subjects: Fascism, History, Antisemitism, Religion, Politics and government, Garda de Fier, Legiunea Arhanghelul Mihail
Places: Romania
Time periods: 20th century